## Odluka o osnivanju Nacionalnog vijeća za elektroničko poslovanje

### NN 96/2010 (6.8.2010.), Odluka o osnivanju Nacionalnog vijeća za elektroničko poslovanje

VLADA REPUBLIKE HRVATSKE

2702

Na temelju članka 23. stavaka 1. i 3. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 4. kolovoza 2010. godine donijela

ODLUKU

O OSNIVANJU NACIONALNOG VIJEĆA ZA ELEKTRONIČKO POSLOVANJE

I.

Osniva se Nacionalno vijeće za elektroničko poslovanje (u daljnjem tekstu: Nacionalno vijeće), kao savjetodavno tijelo Vlade Republike Hrvatske.

II.

Nacionalno vijeće osniva se s ciljem razmatranja, utvrđivanja i promicanja svih bitnih pitanja razvitka elektroničkog poslovanja u Republici Hrvatskoj, a osobito prioritetnih mjera i razvojnih ciljeva kako bi se postigli efekti na nacionalnoj razini i na razini institucija.

III.

Zadaće Nacionalnog vijeća su:

– predlaganje mjera za održivi razvitak prvenstveno elektroničkog poslovanja, a također i informacijske i komunikacijske tehnologije u Republici Hrvatskoj;

– davanje mišljenja o dokumentima (zakonskim propisima, strategijama, programima i izvješćima) iz područja razvitka elektroničkog poslovanja u Republici Hrvatskoj;

– davanje mišljenja i preporuka o usklađivanju državne politike razvitka elektroničkog poslovanja u Republici Hrvatskoj s politikom Europske unije;

– razmatranje i davanje mišljenja o usklađenosti zakonskih propisa, strategija, programa i ostvarivanja ciljeva razvitka elektroničkog poslovanja u Republici Hrvatskoj, s usvojenim međunarodnim dokumentima (konvencije, rezolucije, protokoli, ugovori) koje je Republika Hrvatska preuzela ili će preuzeti u područjima važnim za razvoj elektroničkog poslovanja;

– unaprjeđenje suradnje između gospodarstva, znanosti i obrazovanja i državne uprave s ciljem provedbe projekata za razvoj elektroničkog poslovanja u Republici Hrvatskoj.

IV.

U sastav Nacionalnog Vijeća imenuju se sljedeći članovi:

1. Davorin Mlakar, ministar uprave;

2. Ema Culi, ravnateljica u Ministarstvu gospodarstva, rada i poduzetništva;

3. Dijana Dimov, Ministarstvo gospodarstva, rada i poduzetništva;

4. Darinka Vedrina, Ministarstvo gospodarstva, rada i poduzetništva;

5. mr. sc. Zvonko Sedmak, Ministarstvo financija-Porezna uprava;

6. Ivančica Urh, Ministarstvo mora, prometa i infrastrukture;

7. prof. dr. sc. Fjodor Ružić, Središnji državni ured za e-Hrvatsku;

8. Dražen Ljubić, Zavod za sigurnost informacijskih sustava;

9. mr. sc. Bruno Grubešić, Hrvatska agencija za malo gospodarstvo;

10. Blaž Sviličić, Agencija za komercijalnu djelatnost d.o.o., Zagreb;

11. Dunja Jurica, predsjednica Uprave Agencije za podršku informacijskim sustavima i informacijskim tehnologijama;

12. Marijana Gašpert, Financijska agencija;

13. prof. dr. sc. Damir Kalpić, Fakultet elektrotehnike i računarstva Sveučilišta u Zagrebu;

14. dr. sc. Ivan Magdalenić, Fakultet organizacije i informatike u Varaždinu Sveučilišta u Zagrebu;

15. prof. dr. sc. Željko Panian, Ekonomski fakultet Sveučilišta u Zagrebu;

16. prof. dr. sc. Vedran Batoš, Sveučilište u Dubrovniku;

17. mr. Marijan Frković, Hrvatska gospodarska komora;

18. Irena Jolić Šimović, Hrvatska udruga poslodavaca;

19. dr. Zoran Bohaček, direktor Hrvatske udruge banaka;

20. Branko Banda, Hrvatska obrtnička komora;

21. mr. sc. Goran Radman, Nacionalno vijeće za konkurentnost;

22. mr. sc. Vlado Pribolšan, CARNet;

23. prof. dr. sc. Slavko Vidović, direktor društva INFODOM d.o.o. za telematiku, trgovinu i građenje.

V.

Za predsjedatelja Nacionalnog vijeća imenuje se Ema Culi, ravnateljica u Ministarstvu gospodarstva, rada i poduzetništva.

VI.

Za tajnicu Nacionalnog vijeća imenuje se Tatjana Butorac, predstavnica Ministarstva gospodarstva, rada i poduzetništva.

VII.

Administrativne poslove za potrebe rada Nacionalnog vijeća obavlja Ministarstvo gospodarstva, rada i poduzetništva.

VIII.

Nacionalno vijeće obvezno je o svom radu pisanim putem izvješćivati Vladu Republike Hrvatske najmanje jedanput godišnje.

IX.

Za rad članova Nacionalnog vijeća utvrđuje se naknada u iznosu od 600 kuna po prisustvu na sjednici.

X.

Sredstva za rad Nacionalnog vijeća osigurana su u državnom proračunu Republike Hrvatske, u razdjelu Ministarstva gospodarstva, rada i poduzetništva.

XI.

Ova Odluka stupa na snagu danom donošenja, a objavit će se u »Narodnim novinama«.

Klasa: 650-01/10-02/01
Urbroj: 5030116-10-1
Zagreb, 4. kolovoza 2010.

Predsjednica
Jadranka Kosor, dipl. iur., v. r.

Odluka, NN 96/2010-2702